Yhdysvaltain presidentinvaaleissa tappion kokenut demokraattipuolueen presidenttiehdokas Hillary Clinton piikittelee Donald Trumpia.

Hillary Clinton kommentoi vaalitappiotaan Donald Trumpille Women For Women -tapahtumassa New Yorkissa.

Clinton uskoo vakaasti, että hän olisi Yhdysvaltain presidentti, jos vaalit olisi järjestetty runsas viikko aiemmin.

Trumpin virkakaudella Clinton paljastaa aikovansa toimia poliittisena aktivistina, joka taistelee hänelle tärkeide asioiden puolesta.

Clinton keskusteli uutiskanava CNN:n toimittajan Christiane Amanpourin kanssa useista eri aiheista ja teemoista Women For Women -tapahtumassa New Yorkissa.

Luonnollisesti puhe kääntyi keskustelun aikana myös viime marraskuussa pidettyihin presidentinvaaleihin ja vaalit voittaneeseen Trumpiin.

Clinton kertoi Amanpourille, että hänen häviönsä selittyy suurelta osin sillä, että liittovaltion poliisin FBI:n johtaja James Comey ja Venäjä sekaantuivat vaaleihin.

- Jos vaalit olisi järjestetty 27. lokakuuta, olisin presidenttinne, Clinton sanoo tiukasti.

Comey julkaisi Clintonia koskevan kirjeensä 28. lokakuuta, eli vain runsas viikko ennen virallista vaalipäivää 8. marraskuuta.

Kirjeessään Comey ilmoitti FBI:n käynnistävän uudelleen tutkinnan Clintonin henkilökohtaisen sähköpostin käytöstä.

FBI ei löytänyt Clintonin sähköposteista toisellakaan tutkintakierroksella viitteitä rikoksesta, mutta ne pysäyttivät Clintonin momentumin.

- Kannan ehdottomasti henkilökohtaisen vastuun. Olin ehdokas, minä olin ehdokaslistalla. Olen tietoinen haasteista, ongelmista ja puutteista, joita meillä oli, Clinton painottaa.

Clinton myöntää suoraan, että hänen kampanjansa ei missään nimessä ollut täydellinen.

- Olin matkalla voittoon ennen kuin Jim Comeyn 28. lokakuuta julkaiseman kirjeen ja venäläisen Wikileaksin yhdistelmä herätti epäilyjä sellaisten ihmisten mielissä, jotka olivat taipuvaisia äänestämään minua, mutta jotka pelästyivät.

Keskustelun aikana Clinton huomautti, että vain pari tuntia sen jälkeen, kun Access Hollywood oli julkaissut tallenteen Trumpista puhumassa naisista alatyylisesti, Wikileaks julkaisi hänen kampanjapäällikkönsä John Podestan hakkeroidut sähköpostit.

- Mikä sattuma, Clinton sanoo sarkastisesti.

Clinton piikittelee Trumpia tappiosta äänten määrässä

Parhaillaan vaalitappiostaan kirjaa kirjoittava Clinton syyttää vaalituloksesta itseään, mutta antaa lisäksi ymmärtää, että Trumpin voittoa varjostaa ulkopuoliset tekijät, kuten Venäjän sekaantuminen Yhdysvaltain vaaleihin.

Lisäksi Clinton piikittelee Trumpia siitä, että tämä hävisi äänimäärässä Clintonille kolmella miljoonalla äänellä. Tähän Amanpour vitsaili, että hän aavistaa Trumpin tviittaavan vastauksensa piakkoin.

- Hyvä. Se on parempi kuin se, että hän sekaantuu ulkopolitiikkaan. Jos hän haluaa tviitata minusta, olen iloinen toimiessani harhautuksena, koska meillä on monia asioita huolehdittavana, Clinton näpäytti.

Trump on useaan otteeseen virkakautensa aikana korostanut vaalivoittoaan, mutta tappio äänimäärissä tuntuu kiusaavan häntä edelleen. Clinton tarttui Amanpourin kanssa käymänsä keskustelun aikana tähänkin.

- Hänen pitäisi huolehtia vähemmän vaaleista ja siitä, että voitin äänimäärässä, ja tehdä jotain muita asioita, jotka olisivat tärkeitä tälle maalle.

Clinton: Naisvihalla oli roolinsa

Amanpour kysyi Clintonilta, että uskooko hän naisvihalla olleen osuutensa hänen vaalitappiossaan. Tässä vaiheessa yleisö puhkeaa nauruun ja Clinton esittää leikkisästi pohtivan vastaustaan, kunnes vakavoituu.

- Kyllä, uskon että sillä oli roolinsa, mutta myös muut tekijät vaikuttivat siihen, Clinton aloittaa.

- Joka päivä saamme tietää lisää ennennäkemättömästä sekaantumisesta vaaleihimme, mukaan lukien ulkovallan toimesta, jonka johtaja ei kuulu faniklubiini.

Clinton sanoo, että naisviha on totta niin poliittisella, yhteiskunnallisella kuin taloudellisellakin kentällä.

- Antaakseni esimerkin asiasta, joka ei liity millään tavalla minuun, voin mainita kysymyksen palkkatasa-arvosta, Clinton mainitsee.

Trumpin virkakaudella Clinton näkee roolinsa poliittisena aktivistina, joka puhuu itselleen tärkeiden asioiden puolesta silloin, kun kokee näiden olevan uhan alla.

- Olen palannut aktivistikansalaiseksi ja osaksi vastarintaa, Clinton sanoi.

Naisten oikeudet ovat yksi asia, joka on Clintonin sydäntä lähellä. Hän puhuu tiistaina Planned Parenthood -järjestön 100-vuotisjuhlassa, jossa hänen odotetaan arvostelevan Trumpia siitä, miten tämä on hyökännyt naisten terveydenhuoltoa vastaan.

Lähde: CNN